**Nagyböjt 2. hete**

„Szívem rólad mondta. Keressétek az ő arcát! A te arcodat keresem, Uram, ne rejtsd el előlem arcodat!” (Zsolt 26, 8-9) Nagyböjt 2. vasárnapján a 26. zsoltár hangol a liturgiára. Évről évre a színeváltozás történetét olvassuk. A nagyböjt alkalom arra, hogy elvonuljunk, találkozzunk Jézussal, szemléljük az Ő arcát.

**Nagyböjt 2. vasárnapja A év**

„Szívem rólad mondta. Keressétek az ő arcát! A te arcodat keresem, Uram, ne rejtsd el előlem arcodat!” (Zsolt 26, 8-9) A zsoltáros mindannyiunk vágyát fogalmazza meg. Milyen jó lenne valóban látni Jézus arcát! Lelki szemeimmel már a földi életben felfedezhetem. Ehhez el kell indulni vele a hegyre, újra és újra nyitott szívvel kell eljönni a templomba, időt szánni rá.

# A kísértések helyétől a színeváltozás hegyéig tart nagyböjt első hete. Belerázódtunk nagyböjti gyakorlatainkba. De vajon mindez a magam tevékenysége, vagy találkozás Istennel? Ha megmaradok a kísértésekkel való küzdelemben, de nem érkezem el a tábor hegyéig, akkor előbb-utóbb belefáradok a küzdelembe. Minden szentmise alkalom a Krisztussal való találkozásra. Ugyanakkor feladatot is ad, hogy vigyem el a találkozás örömét a hétköznapokba.

Ha már nem merek elindulni Jézussal a hegyre, Uram irgalmazz!

Ha szavának hallgatása csak a liturgiára korlátozódik, Krisztus kegyelmezz!

Ha a Vele való találkozás már csak rutinszerű feladat marad, Uram irgalmazz!

Olvasmány: Ter 12, 1-4a;

Szentlecke: 2Tim 1,8b-10;

Evangélium: Mt 17, 1-9

**Nagyböjt 2. vasárnapja B év**

„Szívem rólad mondta. Keressétek az ő arcát! A te arcodat keresem, Uram, ne rejtsd el előlem arcodat.” (Zsolt 26, 8-9) A színeváltozás hegyén a kiválasztott tanítványok megláthatták Jézus valódi arcát. Nekünk ez egészen másként mutatkozik meg. Mégis, amikor sikerül elcsendesedni, egészen Istenjelenlétébe helyezkedni, titokzatos módon számunkra is feltárul Isten arca.

Kirándulni indulunk. Vezetőnk vár az út elején. Tegyünk le mindent, ami nem kell az útra! A munkahely gondjait…, a szomszéddal való nézeteltérést…, a reggeli veszekedést…, türelmetlenségemet…, kapkodásomat…, önzésemet…. Ha mindent sikerült letenni, nyissuk ki szívünket, lelkünket, fülünket, és induljunk vezetőnk nyomában!

Ha megriadok valamilyen áldozattól – Uram irgalmazz!

Ha az imádságomban már nem látom meg az Atya fényét – Krisztus kegyelmezz!

Ha nem engedem, hogy az Atya fénye felragyogjon arcomon – Uram irgalmazz!

Olvasmány: Ter 22,1-2.9a.10-13.15-18

Szentlecke: Róm 8, 31b-34

Evangélium: Mk 9, 2-10

**Nagyböjt 2. vasárnapja C év**

„Szívem rólad mondta. Keressétek az ő arcát! A te arcodat keresem, Uram, ne rejtsd el előlem arcodat.” A 26. zsoltár szavai buzdítanak ma minket, hogy tekintsünk Isten arcára. Jézus minket is hív a hegyre, a csendességbe, hogy felvillantsa az üdvösség szépségét, megtapasztaljuk vonzását. Mi az a zaj, amitől nehezen szabadulok? Tegyem ma bátran Jézus elé!

Felmenni Jézussal a hegyre. Péter, Jakab és János Jézus kedvéért ment, és nem tudta, miben lesz része. Az erőfeszítésért valami csodálatosat kaptak, többet mint amit remélni merhettek. A nagyböjti idő gyakorlatai ilyenek számunkra. Jézus megerősít, és többet ad mint amire egyáltalán számíthatunk.

Ha félek a csendtől, Uram irgalmazz!

Ha nem tudok kiszakadni a mindennapok rohanásából, Krisztus kegyelmezz!

Ha már túlzottan belekényelmesedtem a mindennapokba, Uram, irgalmazz!

Olvasmány: Ter 15, 5-12.17-18;

Szentlecke: Fil 3, 17-4,1;

Evangélium: Lk 9, 28b-36

**Nagyböjt 2. hete hétfő**

Az igazság, az irgalom és a megbocsátás Istené. Ha felismerjük, hogy a teljes igazság csak nála van meg, könnyebben lépünk az irgalom és a megbocsátás útjára. Mindkettő szoros kapcsolatban van a szeretettel, és mindhárom végső soron döntés a másik ember mellett. Tegyük ezt, hogy Isten irgalmasságát megtapasztalhassuk!

Dániel imádsága a bűnbánó ember imája. Erre Isten irgalmával válaszol. Azért állhatunk bűnbánattal Isten elé, mert hisszük és tapasztaljuk, hogy van bűnbocsánat. Jézus a hegyi beszédben az irgalmas Isten követésére hív. Akkor várhatok irgalmat, ha magam is irgalmas vagyok.

Az arcpirulás a miénk, az irgalom és megbocsátás a tiéd, Uram! Nagyböjt ideje a bűnbánat, a megtérés ideje. De nem a magunk erejére kell hagyatkozni, hiszen találkoztunk Jézussal, a Megváltóval, aki megerősít bennünket az üdvösség útján.

Ha nem tudok másoknak megbocsátani, Uram, irgalmazz!

Ha már nem bízom irgalmadban, Krisztus kegyelmezz!

Ha a másikban csak a rosszat veszem észre, Uram, irgalmazz!

Olvasmány: Dán 9, 4b-10;

Evangélium: Lk 6, 36-38

**Nagyböjt 2. hete kedd**

Tanuljatok meg jót tenni! Persze nagy kérdés, mi az igazán jó. Ami nekem jó, vagy ami a másiknak? Ha csak azt teszem, ami nekem jó, egyedül maradok. ha azt teszem, ami a másiknak jó, akkor ketten éljük át ennek gyümölcsét.

Mit jelent a megtérés? Többek között a másik ember felé fordulást. Ha a magunk kis lépését megtesszük, Isten megerősít és megtisztít. Akkor – ha fokozatosan is – összhangba kerülnek tetteink és szavaink.

Különös erővel hathat a próféta által közvetített isteni szó: „Tanuljatok meg jót tenni: keressétek az igazságot, segítsétek az elnyomottakat, szolgáltassatok igazságot az árvának, s védelmezzétek az özvegyet.” /Iz 1, 17/ Jót tenni a mellettem élőnek, a szükséget szenvedőnek, az elbizonytalanodottnak, a menekültnek. Számos lehetőség van, csak járjunk nyitott szemmel!

Ha már nem látom meg a mellettem élőt, akivel jót tehetnék, Uram, irgalmazz!

Ha csak magamat akarom előtérbe tolni, Krisztus kegyelmezz!

Ha belefáradok a népünkért való imádságba, Uram, irgalmazz!

Olvasmány: Iz 1, 10.16-20;

Evangélium: Mt 23, 1-12

**Nagyböjt 2. hete szerda**

Mit teszek, amikor valaki igaztalanul fondorkodik ellenem? A próféta válasza: „A színed elé álltam, hogy közbenjárjak értük, és elhárítsam a haragodat róluk.” /Jer 18, 20/ Az Istenre figyelő ember tette ez mindenkivel kapcsolatban. Ebből fakad az ellenség szeretete is. Érte tenni valami szépet, érte odaállni Isten elé. Ezzel győzhetjük le a rosszat.

Milyen sokszor tapasztaljuk, hogy szükség van mások támogatására. Persze ez lehet pozitív és negatív is. Közbenjárni a másik emberért Istennél, ez lehet minden keresztény ember feladata.

Ha már nem tudom Isten elé vinni a másik embert, Uram, irgalmazz!

Ha csak a saját előrejutásom a cél, Krisztus kegyelmezz!

Ha nem tudom, mit kérek Istentől, Uram irgalmazz!

Olvasmány: Jer 18, 18-20;

Evangélium: Mt 20, 17-28

**Nagyböjt 2. hete csütörtök**

„ Áldott az az ember, aki az Úrban bízik, akinek az Úrban van a reménye.” / Jer 17, 7/ halljuk Jeremiás prófétától. Ennek a bizalomnak alapja Mózes és a próféták, vagyis Isten szava, amelyet a szentírás tár elénk. Nem a külső körülményektől függ az üdvösségem, hanem az Istenbe vetett bizalmamtól, és attól, hogy a tőlem telhetőt megteszem-e. Az evangélium képe azt mutatja meg, hogy a túlvilági lét tudatos élet lesz, amelyet földi életünkkel kell előkészítenünk.

Lukács művét a szegények evangéliumának is nevezzük. A mai példázatban a szegénynek neve van, a dúsgazdag névtelen marad. Fontos kérdés, hogy mennyire van kapcsolatom a mellettem élőkkel. A nagyböjt meg kell nyisson minket a másik ember felé.

Az evangéliumi példázat az örök élet országáról is szól. Élet lesz, tudatos élet. Tudom, hogy jó vagy rossz helyen vagyok. És ezen változtatni már nem lehet. Ugyanakkor a földi életben minden segítséget megkapunk, hogy Ábrahám kebelére, a színelátásra kerüljünk. Ha élünk a földi lehetőségeinkkel, ha megosztjuk azt, amink van, ha igyekszünk életté váltani a szentírás szavát, akkor megkapjuk majd ajándékba az örök boldogság országában a nekünk készített helyet.

Életünk két síkjáról szól az evangélium. A földi síkon fontos, hogy nem automatikus, hogy a szegény, a nélkülöző a mennybe, a gazdag pedig a pokolra jut. Ami hangsúlyos, hogy kincseimet mennyire osztom meg másokkal! Nem csak az anyagi javakra gondolhatunk. Mennyi szellemi kincsünk van, amiről alig merünk, akarunk beszélni. Leginkább azért, mert nem bízunk magunkban. Vagy mert dicsekvésnek tűnhet. Alamizsnát titokban, szinte észrevétlenül adhatunk, szellemi kincseinket viszont már nehéz észrevétlenül osztani.
A túlvilági szintről is sokat mond az evangélium. A legfontosabb, hogy tudatos élet lesz. Tudom, hogy jó vagy rossz helyen vagyok. Hogy Isten betölt-e teljesen, vagy végleges üresség lesz bennem, amit nem tudok megszüntetni.
Továbbá az is fontos, hogy minderről nem onnan tudunk, hogy valaki visszajött tudósítani. Van Mózesünk, vannak prófétáink, van Jézusunk, Szentírásunk, egyházi közösségünk. Tudunk, tudhatunk róla, hogy van egy túlvilági lét, amelyet itt a földön alapozhatunk meg.

Nagyböjt időszaka erősítse bennünk az örök élet hitét, a feltámadás örömét, és az elhatározást, hogy haladni akarunk ezen az úton!

Ha már nem hallom meg Isten szavát, Uram, irgalmazz!

Ha csak a magam erejében, ha csak emberben bízom, Krisztus kegyelmezz!

Ha földi életemben nem foglalkoztat a saját és a másik ember örök sorsa, Uram, irgalmazz!

Olvasmány: Jer 17, 5-10;

Evangélium: Lk 16, 19-31.

**Nagyböjt 2. hete péntek**

József történetében láthatjuk, hogyan formálja Isten az embert, és hogyan alakítja népe sorsát. Lehet, az adott pillanatban nem értjük, miért így, de rábízzuk Istenre, aki a történelem Ura.

Mintha ma ott tartana az emberiség, hogy kidobta a szőlőből a Gazda fiát. Persze saját életemre is gondolhatok. Kész vagyok beszolgáltatni a termést a Gazdának?

A szelíd, segíteni akaró Jézus, akinek a mellette kitartó népen megesik a szíve, időnként tud kemény lenni. Ilyen, amikor kiűzi a templomból a kereskedőket, de ilyen a mai példabeszéd befejezése is. „Ezért mondom nektek, hogy elveszik tőletek az Isten országát, és olyan népnek adják, amely meghozza annak gyümölcseit.” /Mt 21, 43/

Isten igéjét hirdetve, tanúságtevő életet élve, a Szentlélek erejében felfedezhetjük, mikor kell szelíden inteni, utat mutatni, és mikor kell keményen fellépni. Persze ilyenkor is szeretettel. Természetesen csak akkor léphetek fel keményen, amikor már az illető megérezte, hogy jót akarok neki.

Jézus példabeszédei mindig meghívások számunkra. Gondolkodjunk el rajta, engedjük, hogy megérintsen, hogy belülről formáljon egy kicsit! Talán leginkább akkor fedezhetjük fel, miben, hogyan alakított, amikor újra előkerül az adott szakasz. Olvassuk el majd újra a mai evangéliumot ilyen szemmel!

Szabadságra vágyó korunkban lehet sokan a szőlőmunkások mellé állnak. Mit törődünk a gazdával, aki létrehozta a szőlőt. Éljük csak a magunk életét, élvezzük a kert terméseit, csak a magunk javával törődjünk! A szabályok, az emberek közötti viszonyok csak akadályok, nem kell vele törődnünk! Csak a magunk kiteljesedésével foglalkozzunk!

Egész életünkről szól ez a példabeszéd. Életünk alapja teremtettségünk. Nem a magunk akaratából jöttünk világra, a feladat, amit kaptunk, része életünknek, és egyszer majd elékezik a számonkérés ideje.

Persze, időnként jönnek szolgák, akik a termést kérik számon. A nagyböjt idejét tekinthetjük ilyen alkalomnak. Mik tehát életemnek gyümölcsei? Hogyan használom a rám bízott javakat?

A szőlőben való tevékenység közös feladat. Egymást szeretnénk támogatni a munkában. Együtt tudjuk felmutatni a termést. Nemcsak a magam munkájáért, hanem a másik emberért is felelős vagyok. Együtt tudunk igazán jó gyümölcsöt teremni.

Gazdánk akkor is törődik velünk, ha látszólag messzire utazott. Nemcsak számonkérni küld szolgákat, hanem ellát minden szükségessel is. Akkor tudunk igazán gyümölcsöt hozni, ha kapcsolatban maradunk az Atyával.

Ha elfelejtem, kié a szőlő, amelyben dolgozom, Uram, irgalmazz!

Ha a pillanatnyi nehézség elfedi előlem Isten terveit, Krisztus kegyelmezz!

Ha Isten jelzéseit hallatlanra veszem, Uram, irgalmazz!

Olvasmány: Ter 37, 3-4.12-13a.17b-28;

Evangélium: Mt 21, 33-43.45-46

**Nagyböjt 2. hete szombat**

A próféta imája népéért minket is figyelmeztet: imádkozzunk a másik emberért, imádkozzunk népünkért! Idézzük fel Isten nagy tetteit, adjunk hálát érte, és kérjük továbbra is kegyelmét!
Az evangélium az irgalmas atyát állítja elénk. Hazavárja eltávozott fiát, de ugyanazzal az irgalmas szeretettel fordul az otthon elveszett fiú felé is. Hogyan vagyok jelen az atyai házban, az egyházban? tudok még örömmel szolgálni?

Ha már nem látom életemben Isten nagy tetteit, Uram, irgalmazz!

Ha elvesztem az atyai házban, Krisztus kegyelmezz!

Ha nem tudom jó szívvel fogadni hazatérő testvéremet, Uram, irgalmazz!

Olvasmány: Mik 7,14-15.18-20
Evangélium: Lk 15,1-3.11-32